b'\n_START_ARTICLE_\nAntti Virmavirta\n_START_PARAGRAPH_\nAntti Juhani Virmavirta (s. 7. maaliskuuta 1959 Harjavalta) on suomalainen n\xc3\xa4yttelij\xc3\xa4, joka on esiintynyt useissa elokuvissa ja televisio-ohjelmissa._NEWLINE_Virmavirta valmistui teatteritaiteen maisteriksi Teatterikorkeakoulusta vuonna 1985. Virmavirran tunnetuimpia televisiot\xc3\xb6it\xc3\xa4 on h\xc3\xa4nen ja Jari Salmen varaan rakennettu sketsisarja Pulkkinen, jota esitettiin Nelosella 1990- ja 2000-lukujen vaihteessa kolmen tuotantokauden ja 35 jakson verran. Kyseisen ohjelman innoittamana tehtiin lyhytelokuva Pulkkinen \xe2\x80\x93 Don\xe2\x80\x99t Push the River ja vuonna 2001 julkaistiin my\xc3\xb6s uusia sketsej\xc3\xa4 sek\xc3\xa4 musiikkia sis\xc3\xa4lt\xc3\xa4nyt Pulkkinen-CD._NEWLINE_Vuonna 2003 Virmavirta n\xc3\xa4ytteli televisiosarjassa Rikospoliisi Maria Kallio. H\xc3\xa4nen roolihenkil\xc3\xb6ns\xc3\xa4 oli Mikke Sj\xc3\xb6berg. Syksyll\xc3\xa4 2005 Virmavirta n\xc3\xa4ytteli MTV3-kanavan Firma-sarjassa ja vuonna 2011 elokuvassa Roskisprinssi. Vuonna 2008 tehdyss\xc3\xa4 historiallisessa draamasarjassa Piru ja peijooni Virmavirta esitti l\xc3\xa4hetyst\xc3\xb6neuvos Viktor Vladimirovia. Lis\xc3\xa4ksi 2014 Virmavirta n\xc3\xa4ytteli tv-sarjassa Ihan sama. Vuodesta 2017 h\xc3\xa4n on n\xc3\xa4ytellyt yht\xc3\xa4 p\xc3\xa4\xc3\xa4osista Ylen draamasarjassa Presidentti._NEWLINE_Virmavirta on naimisissa n\xc3\xa4yttelij\xc3\xa4 Minna Suurosen kanssa ja heill\xc3\xa4 on nelj\xc3\xa4 lasta. H\xc3\xa4nen set\xc3\xa4ns\xc3\xa4 on professori ja entinen p\xc3\xa4\xc3\xa4toimittaja Jarmo Virmavirta.'